Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om tredje ændring af direktiv 88/344/EØF om indbyrdes tilnærmelse af medlemsstaternes lovgivning om ekstraktionsmidler anvendt ved fremstilling af levnedsmidler og levnedsmiddelingredienser« (97/C 66/02)

Rådet for Den Europæiske Union besluttede den 17. oktober 1996 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Miljø-, Sundheds- og Forbrugerspørgsmål, som udpegede Kenneth J. Gardner til ordfører og Sergio Colombo og Ann Davison til medordførere. Sektionen vedtog sin udtalelse den 8. november 1996.

Det Økonomiske og Sociale Udvalg vedtog på sin 340. plenarforsamling af 27. og 28. november 1996, mødet den 27. november 1996, med 97 stemmer for, 3 imod og 2 hverken for eller imod, følgende udtalelse.

1. Indledning

1.1. Kommissionen foreslår at tekniske aspekter af tilladte opløsningsmidler skal ændres efter udvalgsproceduren. Disse tekniske aspekter er begrænset til anvendelsesformålet, anvendelsesbetingelserne og de maksimale restmængder.

1.2. To opløsningsmidler der figurerer i direktiv 88/344/EØF, foreslås slettet da erhvervslivet ikke har indgivet toksikologiske data til Den Videnskabelige Komité for Levnedsmidler.

1.3. Restmængden af hexan i olier eller fedtstoffer der produceres ved hjælp af dette opløsningsmiddel, er nedsat fra 5 mg/kg til 1 mg/kg fordi det nu er blevet teknisk muligt at bestemme hexan på dette lavere niveau.

1.4. Til ekstraktion af aromastoffer foreslås tilføjet et nyt opløsningsmiddel som er blevet godkendt af Den Videnskabelige Komité for Levnedsmidler. Restmængden af 1,1,1,2-tetrafluorethan i aromastoffer ekstraheret fra græsser og krydderurter er meget ringe. Opløsningsmidlet vil blive anvendt i processer der foregår ved stuetemperatur for at beskytte de sarte aromastoffer. Dette sammensatte stof har længe været anvendt som drivgas i inhalatorer til astmatikere.

2. Generelle bemærkninger

ØSU godkender forslaget.

3. Specifikke bemærkninger

3.1. Artikel 1, nr. 1

3.1.1. Med denne bestemmelse bliver det muligt at foretage tekniske, og kun tekniske, ændringer ved hjælp af en udvalgsprocedure i stedet for ved hjælp af et nyt rådsdirektiv for hver ændring. Den nugældende procedure hvor ændringer skal foretages ved hjælp af et direktiv vedtaget af Europa-Parlamentet og Rådet, er meget tidskrævende og bliver vanskeligere og vanskeligere. En udvalgsprocedure fremskynder anvendelsen af tekniske ændringer ifølge Den Videnskabelige Komité for Levnedsmidlers evalueringer.

3.1.2. På den anden side inddrager udvalgsproceduren ikke borgerne i tilstrækkelig grad. Når alt kommer til alt kan ØSU imidlertid acceptere udvalgsproceduren som foreslået af Kommissionen, men insisterer dog på at der sker en forudgående høring af de forskellige økonomiske aktører der er repræsenteret i Den Rådgivende Komité for Levnedsmidler.

3.1.3. Det må understreges at denne bestemmelse kun vedrører tekniske ændringer.

4. Artikel 1, nr. 2

Disse ændringer er i overensstemmelse med udtalelser fra Den Videnskabelige Komité for Levnedsmidler og brugernes aktuelle behov.

Bruxelles, den 27. november 1996.

Tom JENKINS

Formand for Det Økonomiske og Sociale Udvalg